
Text rozhodnutia
Súd: Krajský súd Bratislava Spisová značka: 6S/185/2016 Identifikačné číslo súdneho spisu: 1016201333 Dátum vydania rozhodnutia: 15. 02. 2018 Meno a priezvisko sudcu, VSÚ: JUDr. Andrea Krišková ECLI: ECLI:SK:KSBA:2018:1016201333.1 Uznesenie Krajský súd v Bratislave ako správny súd, v právnej veci žalobcu: U. F., O.. XX.XX.XXXX, V. M. XXX/X, V., Š. P. H., proti žalovaným: v 1. rade Úrad práce, sociálnych vecí a rodiny, so sídlom Vazovova 7/a, Bratislava, v 2.rade Prezídium Policajného zboru, Úrad hraničnej a cudzineckej polície, Riaditeľstvo hraničnej a cudzineckej polície, so sídlom Krížna 44, 812 72 Bratislava, o preskúmanie zákonnosti oznámenia žalovaného v 1.rade č. 2014/213104 BA1/OK/KON/2014/ 215137/2014/OK zo dňa 20.08.2014 a rozhodnutia žalovaného v 2.rade č. PPZ-HCP-BA2-2015/000057-029 zo dňa 30.06.2015, takto r o z h o d o l : Krajský súd v Bratislave konanie z a s t a v u j e . Žiaden z účastníkov konania nemá právo na náhradu trov konania. o d ô v o d n e n i e : 1. Žalobou podanou na Okresnom súde Bratislava II dňa 30.07.2015, postúpenou Krajskému súdu v Bratislave dňa 20.07.2016, sa žalobkyňa domáhala preskúmania oznámenia žalovaného v 1.rade č.2014/213104 BA1/OK/KON/2014/215137/2014/OK zo dňa 20.08.2014, ktorým žalovaný v 1.rade oznámil žalovanému v 2.rade zistenia, že žalobkyňa počas výkonu kontroly dňa 24.06.2014 vykonávala v prevádzke na X. nelegálnu prácu. V ďalšom sa žalobkyňa domáhala preskúmania rozhodnutia žalovaného v 2.rade č.PPZ-HCP-BA2-2015/000057-029 zo dňa 30.06.2015, ktorým bola žalobkyňa administratívne vyhostená na územie Ukrajiny s určenou lehotou na vycestovanie 30 dní od vykonateľnosti rozhodnutia. 2. Výzvou z 13.11.2017 pod č.k. 6S/185/2016-60, bola žalobkyňa vyzvaná na zaplatenie súdneho poplatku vo výške 70,-EUR podľa zák.č. 71/1992 Zb., položky 10 písm. a) sadzobníka súdnych poplatkov v lehote 10 dní od doručenia výzvy, pod následkom zastavenia konania (§ 10 ods. 1 zák. č. 71/1992 Zb.). Výzvu mala žalobkyňa doručenú uložením na pošte, ktorá sa súdu vrátila dňa 02.01.2018. 3. Podľa § 1 ods. 1 zák. č. 71/1992 Zb., súdne poplatky (ďalej len "poplatky") sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry (ďalej len "poplatkový úkon") uvedené v sadzobníku súdnych poplatkov a poplatku za výpis z registra trestov (ďalej len "sadzobník"), ktorý tvorí prílohu tohto zákona. 4. Podľa § 5 ods. 1 písm. a) zák. č. 71/1992 Zb., poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť, 5. Podľa § 8 ods. 1 zák. č. 71/1992 Zb., poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. 6. Podľa § 9 ods. 7 zák. č. 71/1992 Zb., v konaní pred správnym súdom sa poplatok platí správnemu súdu, ktorý vo veci koná. V konaní o kasačnej sťažnosti sa poplatok platí súdu, ktorý napadnuté rozhodnutie vydal. 7. Podľa § 10 ods. 1 zák. č. 71/1992 Zb., ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 8. Podľa § 10 ods. 3 zák. č. 71/1992 Zb., prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. Prvoinštančný súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka. 9. Nakoľko žalobkyňa súdny poplatok za žalobu nezaplatila a táto skutočnosť bráni vecnému prejednaniu žaloby, správny súd podľa § 10 ods.1 zák.č. 71/1992 Zb. konanie pre nezaplatenie súdneho poplatku zastavil. 10. O náhrade trov konania súd rozhodol podľa § 170 písm. b) SSP tak, že žiaden z účastníkov konania nemá právo na náhradu trov konania, nakoľko konanie bolo zastavené. 11. Toto rozhodnutie senát Krajského súdu v Bratislave prijal pomerom hlasov 3:0 (§3 ods. 9 zák. č. 757/2004 Z.z. v znení zák. č. 33/2011 Z.z.). Poučenie: Proti tomuto uzneseniu možno podať kasačnú sťažnosť v lehote 30 dní od jeho doručenia, na Krajský súd v Bratislave podľa § 145 ods. 2 SSP (§ 443 ods. 2 písm. a SSP). V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1016201333.1 (dáta aktuálne k 13. 11. 2026). Záväzné je znenie zverejnené súdom.




